
RAPORT COMUN
asupra propunerii legislative privind completarea Legii nr. 215/2001 a administraţiei publice locale

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere, în fond, împreună cu Comisia pentru administraţie publică, amenajarea teritoriului şi echilibru ecologic, cu propunerea legislativă privind completarea Legii nr. 215/2001 a administraţiei publice locale  trimisă cu adresa nr. Pl-x 207 din 2  septembrie 2013 şi  înregistrată cu nr. 4c-11/919 din 4 septembrie 2013.
Potrivit prevederilor art. 75 din Constituţia României, republicată şi ale art. 92 alin. (8) pct. 2 din Regulamentul Camerei Deputaţilor, republicat, Camera  Deputaţilor este prima Cameră sesizată.
Propunerea legislativă are ca obiect de reglementare completarea Legii administraţiei publice locale nr. 215/2001, republicată, cu modificările şi completările ulterioare, în sensul constituirii, la nivel local şi judeţean a unor consilii consultative, ca organe asociative cu rol consultativ aflate în coordonarea consiliului local, consiliului judeţean  sau a Consiliului General al Municipiului Bucureşti, formate din membri ai societăţii civile, ai forurilor academice cu reprezentare locală, ai conducerii unităţilor de învăţământ preuniversitar şi universitar, dacă este cazul, ai unităţilor sanitare, ai sindicatelor din sectorul bugetar afiliate la nivel naţional şi ai asociaţiilor de producători agricoli, dacă este cazul.

Consiliul Legislativ, prin avizul nr. 371 din 9 mai 2013, a avizat favorabil, cu observaţii şi propuneri,  iniţiativa legislativă.
În conformitate cu prevederile art.61 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi au examinat iniţiativa legislativă mai sus menţionată, în şedinţe separate. 

Membrii Comisiei pentru administraţie publică, amenajarea teritoriului şi echilibru ecologic au examinat propunerea legislativă în şedinţa din 10 septembrie 2013. 


Din numărul total de 33 membri ai Comisiei pentru administraţie publică, amenajarea teritoriului şi echilibru ecologic  au participat la dezbateri 30 deputaţi.

Membrii Comisiei juridice, de disciplină şi imunităţi au examinat propunerea legislativă în şedinţa din 18 septembrie  2013. 

Din numărul total de 26 de  membri ai Comisiei juridice, de disciplină şi imunităţi au participat la şedinţă 23 deputaţi.
Ca urmare a dezbaterilor s-a constatat că prevederile iniţiativei legislative intră în contradicţie cu dispoziţiile constituţionale cuprinse în art. 120 alin. (1) din Constituţia României, republicată, care consacră unul dintre principiile de bază ale administraţiei publice locale de a decide, independent şi pe proprie răspundere, în limitele legii, asupra colectivităţilor teritoriale în care funcţionează. Modul de constituire şi atribuţiile Consiliului Consultativ, reglementate în cuprinsul propunerii legislative, exced  atât literei, cât şi spiritului dispoziţiilor constituţionale, care reglementează principiile de bază ale funcţionării administraţiei publice locale. De asemenea, aplicarea prevederilor propunerii legislative conduce la un impact financiar suplimentar asupra cheltuielilor de personal ale bugetului general centralizat al unităţilor administrativ-teritoriale şi, implicit, ale bugetului general consolidat.

În urma dezbaterilor, membrii Comisiei pentru administraţie, amenajarea teritoriului şi echilibru ecologic şi membrii Comisiei juridice, de disciplină şi imunităţi au hotărât, cu majoritate de voturi, (un vot împotrivă) să propună plenului Camerei Deputaţilor respingerea propunerii legislative privind completarea Legii nr. 215/2001 a administraţiei publice locale.
              În raport cu obiectul şi conţinutul reglementării, propunerea legislativă face parte din categoria legilor organice.
           PREŞEDINTE,                                       PREŞEDINTE

                 Marin ALMĂJANU

     
    Bogdan Liviu CIUCĂ
                         SECRETAR,                                         SECRETAR,                                     

                Ion Marcel  CIOLACU                  Theodor-Cătălin NICOLESCU
Consilier parlamentar, Paul Şerban
PAGE  
2

_968672787.unknown

